**Často kladené otázky a odpovede k výzve IROP-PO2-SC214-2020-61**

Otázka č. 1

Pre koho je určená táto výzva?

Odpoveď: Výzva obsahuje presný zoznam oprávnených žiadateľov v prílohe výzvy č. V04. Žiadateľmi sú poskytovatelia ústavnej zdravotnej starostlivosti v postavení subjektu hospodárskej mobilizácie.

Otázka č. 2

Sú oprávneným výdavkom aj výdavky na stavebné práce a môžeme realizovať v rámci projektu aktivitu typu: rekonštrukcia priestorov?

Odpoveď

Podmienka poskytnutia príspevku č. 9 vo výzve na predkladanie žiadosti o NFP – „Podmienka oprávnenosti aktivít projektu“ uvádza typy aktivít a to:

A) vybavenie zariadení zdravotníckeho systému pre zabezpečenie prevencie, diagnostiky a liečbu pacientov podozrivých alebo chorých s diagnózou COVID-19;

B) vytváranie mobilných odberových miest a dovybavenie ambulancií pre dospelých a ambulancií pre deti a dorast ako epidemiologických ambulancií;

C) ochrana pracovníkov zdravotníckeho systému pred ochorením COVID-19, ochrana verejného zdravia.

Oprávnené typy aktivít vychádzajú zo zamerania špecifického cieľa 2.1.4. Integrovaného regionálneho operačného programu, ktorého zhrnutie je súčasťou výzvy na predkladanie žiadosti o NFP.

Na základy jednotlivých typov aktivít ako aj zamerania špecifického cieľa 2.1.4 stavebné úpravy nie sú oprávnenou aktivitou. Stavebné práce sú oprávnené v spojitosti s typom aktivity A) a B). Projekt musí byť v súlade s intervenčnou logikou IROP, v ktorej sa aktivita zameraná na stavebné práce nenachádza, výdavky tohto typu sú oprávnené v prípade, ak si to vyžiada implementácia aktivity A) a B). Ide o drobné stavebné úpravy najmä v súvislosti s vybudovaním napr. mobilného odberového miesta, triáže pacientov na centrálnom príjme, deliacich priestorov. Z tohto dôvodu nie sú do výzvy zaradené ani podmienky poskytnutia príspevku vzťahujúce sa na stavebné práce (vrátane povinných príloh na preukázanie plnenia PPP, ako napr. projektová dokumentácia, stavebné povolenie, majetkovo-právne vysporiadanie a pod.) a prislúchajúce povinné merateľné ukazovatele k tomuto typu aktivít (napr. zníženie ročnej spotreby primárnej energie vo verejných budovách, odhadované ročné zníženie emisií skleníkových plynov, počet renovovaných verejných budov, počet nových verejných budov, počet zmodernizovaných akútnych všeobecných nemocníc, podlahová plocha renovovaných verejných budov atď.).

Vo výzve nie sú oprávnené veľké stavebné úpravy napr. úpravy podliehajúce stavebnému konaniu sú úplne vylúčené.

Otázka č. 3

Je niektorá z hlavných aktivít projektu povinnou aktivitou v projekte?

Odpoveď: V rámci projektu sa očakáva, že budú realizované všetky oprávnené aktivity. Výzva je zameraná tak, aby boli v rámci projektu realizované všetky aktivity. Nerealizovanie niektorej z nastavených aktivít môže mať negatívny vplyv na merateľné ukazovatele, či už ide o ukazovatele na úrovni špecifického cieľa 2.1.4 a Integrovaného regionálneho operačného programu (IROP) alebo na úrovni samotného projektu a jeho hodnotenia, nakoľko nebude preukázaný súlad s intervenčnou logikou IROP, čo je vylučujúce kritérium.

Otázka č. 4

Je povinnou aktivitou projektu aktivita B) vytváranie mobilných odberových miest, aj keď už nemocnica má zriadené mobilné odberové miesto (MOM)?

Odpoveď:

Zariadenia ústavnej zdravotnej starostlivosti uvedené v zozname oprávnených žiadateľov pre túto výzvu musia mať zriadené MOM okrem špecializovaných ústavov srdcových a cievnych chorôb: Národný ústavu srdcových a cievnych chorôb, a. s., Bratislava, Stredoslovenský ústav srdcových a cievnych chorôb, a. s., Banská Bystrica a Východoslovenský ústav srdcových a cievnych chorôb, a. s., Košice. Pokiaľ nemocnica má už zriadené mobilné odberové miesto, žiadateľ aktivitu B) do žiadosti o NFP uvádza iba v prípade, ak si bude nárokovať výdavky na zriadenie a fungovanie mobilného odberového miesta (na zabezpečenie materiálno-technického vybavenia, nákup automobilu, OOP).

Ak si prijímateľ nebude nárokovať výdavky v rámci projektu, túto aktivitu do žiadosti o NFP neuvádza. V takomto prípade žiadateľ preukazuje zriadenie MOM rozhodnutím o vydaní povolenia na prevádzkovanie MOM a o tejto skutočnosti sa zmieni aj v žiadosti o NFP. Žiadosť, ktorá nebude obsahovať realizáciu aktivity B a zároveň v nej nebude preukázané zriadenie MOM formou rozhodnutia vydaného RÚVZ bude zamietnutá.

Otázka č. 5

Aký typ rozhodnutia na prevádzkovanie mobilného odberového miesta žiadateľ predkladá?

Odpoveď: Žiadateľ predloží:

1. povolenie ktoré je vydané na základe žiadosti o vydanie povolenia na prevádzkovanie mobilného odberového miesta podľa § 6 ods. 3 písm. ab) zákona 355/2007 Z. z., alebo
2. rozhodnutie, ktorým RÚVZ nariadi vytvorenie mobilného odberového miesta podľa § 6 ods. 8 zákona 355/2007 Z. z.

Otázka č. 6

Koľko žiadosti o NFP môže podať jeden žiadateľ?

Odpoveď: Podať je možné iba jednu žiadosť o NFP na jedného oprávneného žiadateľa podľa prílohy č. V04 výzvy na predkladanie žiadosti o NFP. V prípade, ak žiadateľ z nejakého dôvodu neuspeje, môže žiadosť o NFP predložiť v niektorom z nasledujúcich kôl.

Otázka č. 7

Sú oprávnené výdavky aj výdavky na nákup technológie potrebnej pre napr. vybavenie COVID pôrodnej sály a COVID operačnej sály? (lôžka, prístrojové vybavenie, nábytok a pod.).

Odpoveď: Výdavky musia súvisieť s prevenciou, diagnostikou a liečbou ochorenia COVID-19. Musí byť preukázané, ako prispejú k skráteniu času reakcie nemocnice na enormný nárast ochorenia COVID-19. Špecifické výdavky nad rámec zoznamu oprávnených výdavkov je potrebné medicínsky zdôvodniť. Výzva má pomôcť aj pri zabezpečovaní poskytovania zdravotnej starostlivosti covidovým pacientom resp. pacientom so suspektnými príznakmi na ochorenie COVID-19.

Otázka č. 8

Sú oprávnenými výdavkami aj iné výdavky za nákup iných prístrojov a zariadení ako sú uvedené v zozname oprávnených výdavkov, trieda 022 Samostatné hnuteľné veci a súbory hnuteľných vecí (príloha POV2), napríklad CT, USG, EKG...?

Odpoveď: Ich oprávnenosť záleží od okolností, ich charakteru a nevyhnutnosti a zároveň musia byť naviazané na stanovené ciele, aktivity a merateľné ukazovatele projektu. Výdavky musia súvisieť s prevenciou, diagnostikou a liečbou ochorenia COVID-19. Musí byť preukázané, ako prispejú k skráteniu času reakcie nemocnice na enormný nárast ochorenia COVID-19. Špecifické výdavky nad rámec zoznamu oprávnených výdavkov je potrebné medicínsky zdôvodniť a musia mať prepojenie na popis uvedený v časti 16 formulára ŽoNFP.

Iné výdavky sa odporúča vopred odkonzultovať s poskytovateľom.

Otázka č. 9

Výzva umožňuje refundáciu výdavkov aj spätne od 12. 03. 2020. Je potrebné k takýmto už uskutočneným výdavkom predkladať PHZ alebo výsledky VO?

Odpoveď: Uvedená dokumentácia sa predkladá k žiadosti o NFP za účelom posúdenia hospodárneho prístupu žiadateľa pri príprave žiadosti o NFP. Spôsob preukazovania hospodárnosti v jednotlivých fázach procesu (konanie o žiadosti, kontrola verejného obstarávania, implementácia projektu) je upravený v pravidlách oprávnenosti výdavkov, ktoré tvoria prílohu k výzve na predkladanie žiadosti o NFP. Zo strany žiadateľa sa predkladá taká dokumentácia, ktorá najobjektívnejšie preukazuje hospodárny prístup žiadateľa k nastaveniu rozpočtu žiadosti o NFP.

Vo všeobecnosti, pri predložení žiadosti o NFP žiadateľ postupuje nasledovne:

a) ak ešte neprebehlo verejné obstarávanie alebo nie je ukončené, v takom prípade sa predkladá vyhodnotenie prieskumu trhu na formulári výzvy - prieskum trhových cien;

b) v prípade, ak žiadateľ ukončil proces verejného obstarávania pred predložením žiadosti o NFP hospodárnosť preukazuje na základe výsledku zrealizovaného verejného obstarávania. Do rozpočtu sa uvedú údaje z verejného obstarávania (napr. údaje z podpísanej obchodnej zmluvy, záver zo zápisnice z vyhodnotenia ponúk).

Otázka č. 10

Dodatočné výdavky – Do akej výšky si môžem zvoliť dodatočné výdavky?

Odpoveď: Výška dodatočných výdavkov do rozpočtu projektu sa definuje ako druh/typ výdavku. Rozpočet nie je potrebné uvádzať, pri odbornom hodnotení nebude výška rozpočtu dodatočných výdavkov zohľadňovaná, hospodárnosť týchto výdavkov bude posudzovaná po predložení žiadosti na uplatnenie dodatočných výdavkov. Celý postup bude upravovať príručka pre prijímateľa. Pri predložení žiadosti o NFP je potrebné uviesť zdôvodnenie účelu použitia, v prípade potreby medicínske vyjadrenie v kontexte riešenia pandemickej situácie a zabezpečenia plynulosti poskytovania zdravotnej starostlivosti suspektným resp. covidovým pacientom.

Otázka č. 11

Výpis z registra trestov - Je možné namiesto vyplneného formulára k údajom na účel výpisu z registra trestov predložiť originál/úradne osvedčenú kópiu výpis z registra trestov? Ak áno, aký starý môže byť výpis z registra trestov k predloženiu ŽoNFP?

Odpoveď: V takomto prípade je možné predložiť aj originál výpisu z registra trestov nie starší ako 3 mesiace v zalepenej obálke s označením „Výpis z registra trestov“ a menom osoby. Odporúčame si oň požiadať tesne pred podaním ŽoNFP. V prípade nedodržania tejto 3 mesačnej lehoty bude žiadateľ opätovne dožadovaný o jeho predloženie.

Otázka č. 12

Príloha ŽoNFP - ÚDAJE PO NA ÚČEL VÝPISU Z REGISTRA TRESTOV časť - B) Údaje žiadosti, 8. Číslo konania - Aké údaje je potrebné do tejto časti vyplniť, tzn. čo znamená číslo konania?

Odpoveď: Údaje žiadosti, 8. číslo konania, sa nevypĺňa zo strany žiadateľa.

Otázka č. 13

Pri zadaní aktivít projektu systém ITMS2014+ ponúkne všetky merateľné ukazovatele v ŽoNFP, žiadateľ si nevie vybrať iba relevantné merateľné údaje (MÚ). Ako postupovať?

Odpoveď: Systém ITMS2014+ automaticky ponúka všetky MÚ, pri irelevantných MÚ sa zadáva cieľová hodnota nula.

Otázka č. 14

Ak žiadateľ nevyplní v rozpočte podpoložku, systém ITMS2014+ ich nepustí ďalej.

Odpoveď: V rozpočte sa vypĺňajú skupiny položiek za jednotlivé aktivity s požadovanou sumou. Do podpoložiek sa môžu uviesť konkrétne výdavky alebo sa môže odpísať/skopírovať názov danej skupiny položiek, kde sa uvedie rovnaká suma, ak je v rámci skupiny položiek iba 1 podpoložka (sumy skupiny položiek a podpoložiek sa nesčítavajú, čiže nedochádza k duplicite uvedenej sumy). Môžu nastať dva rôzne prípady, je na zvážení žiadateľa, ktorý spôsob využije.

Príklad 1:

Skupina položiek:

013 Softvér 1.825 eur

Podpoložka: Softvér 1.825 eur

Príklad 2:

Skupina položiek: Položka - 022 Samostatné hnuteľné veci 878 tis. eur

Podpoložka – Laboratórne prístroje, zariadenie, technika a náradie 253 tis. eur

Podpoložka – Zdravotnícka technika 625 tis. eur.

Otázka č. 15

V časti 16 „Špecifické polia“ v ŽoNFP nie je možné zadať text. Je toto pole povinné? Ako postupovať?

Odpoveď: Áno, špecifické pole s názvom „Prispievajú aktivity projektu k riešeniu situácie v súvislosti s ochorením COVID-19?“ je povinné pole a ako možné hodnoty pre vyplnenie poľa boli systémom ITMS2014+ nastavené možnosti „áno“ a „nie“.

Vo vzťahu k tejto výzve žiadateľ vyberá možnosť „áno“.

Popis jednotlivých opatrení vo vzťahu ku COVID-19 žiadateľ predkladá ako samostatnú prílohu k ŽoNFP.

Otázka č. 16

Do ktorej aktivity máme zaradiť napr. germicídny žiarič, ozónový čistič, termokamerau s tvárovým rozlíšením, mobilný plazmový dezinfikátor, čistič vzduchu zariadenie na dezinfekciu priestorov, dezinfekčnú bránu, resp. dávkovače dezinfekčných prípravkov?

Odpoveď: Jedná sa o ochranné prostriedky, ktoré sú určené na zabezpečenie dezinfekcie priestoru, v ktorom sa pohybuje pacient, personál, resp. verejnosť, a preto je potrebné ich zaradiť do aktivity „C - Ochrana pracovníkov zdravotníckeho systému pred ochorením COVID-19, ochrana verejného zdravia“, do ktorej spadajú aj osobné ochranné pracovné prostriedky ako sú napr. chirurgická maska/ochranné rúško (jednorazové/na opakované použitie), ochranný oblek jednorazový, návleky na obuv k ochranným oblekom, ochranné okuliare, ochranná čiapka, celotvárový ochranný štít, respirátor vo všeobecnosti, ochranná polomaska, filter, rukavice chirurgické nesterilné, jednorazový plášť a pod.